Literatura de ficțiune a avut un impact social semnificativ. De exemplu, romanul "Coliba unchiului Tom" (1852) de Harriet Beecher Stowe a contribuit la popularizarea și întărirea mișcării antisclavie din Statele Unite ale Americii, iar romanul "Ramona" (1885) de Helen Hunt Jackson a determinat unele schimbări ale legilor privind populația amerindiană. În mod similar, romanul "The Jungle"  (1906) al lui Upton Sinclair a contribuit la instituirea unor noi legi privind sănătatea publică și manipularea alimentelor și romanul "A Child of the Jago" (1896) al lui Arthur Morrison a provocat schimbarea legilor privind locuințele din Anglia. George Orwell și Charles Dickens au scris "Ferma animalelor" și respectiv "Poveste despre două orașe" pentru a-și exprima dezamăgirea cu privire la societatea și natura umană. "Ferma animalelor", scrisă în 1944, este o carte care povestește o revoltă a animalelor de la o fermă împotriva stăpânilor lor. Acesta este un exemplu de critică socială în literatură prin care Orwell a satirizat evenimentele produse în Rusia după Revoluția Bolșevică. El antropomorfizează animalele și face aluzii cu privire la diferite persoane din istoria Rusiei. "Poveste despre două orașe" simbolizează, de asemenea, acest tip de literatură. Pe lângă tema centrală a iubirii, o altă temă principală este a unei revoluții ce produce efecte nedorite. Autorul arată că, din păcate, natura umană îi face pe oameni să fie prea ambițioși și răzbunători. Ambele cărți sunt similare prin faptul că descriu modul în care, chiar și cu cele mai bune intenții, ambițiile oamenilor scot ce-i mai rău din ei. Ele exprimă, de asemenea, nemulțumirea autorilor față de nivelul de evoluție al naturii umane.